Νίκος Μαστοράκης (δημοσιογράφος)

Ο Νίκος Μαστοράκης (Αθήνα, 28 Απριλίου 1941) είναι Έλληνας δημοσιογράφος, σκηνοθέτης, και ραδιοφωνικός παραγωγός.

Νεανικά χρόνια
Γεννήθηκε στην Αθήνα στις 28 Απριλίου 1941. Αδερφή του ήταν η ποιήτρια και μεταφράστρια, Τζένη Μαστοράκη. Στην ηλικία των 18 ετών, με την ιδιότητα του ρεπόρτερ στον Εθνικό Κήρυκα, ο Μαστοράκης έκανε την πρώτη του μεγάλη δημοσιογραφική επιτυχία εξασφαλίζοντας αποκλειστική συνέντευξη από την εξόριστη πριγκίπισσα του Ιράν Σοράγια. Στη συνέχεια εργάστηκε στην εφημερίδα Μεσημβρινή ως συντάκτης στην πρώτη αυτοκινητιστική στήλη του ελληνικού τύπου. Λίγα χρόνια αργότερα, ως συντάκτης της Απογευματινής και υποδυόμενος για τις ανάγκες του ρεπορτάζ τον μουσικό στην ορχήστρα του Γιάννη Πουλόπουλου, κατάφερε να βρεθεί στον Σκορπιό του Αριστοτέλη Ωνάση μαζί με τους καλεσμένους του Έλληνα κροίσου, Τζάκι Κένεντι και Τεντ Κένεντι. Παρότι η φρουρά του Τεντ Κένεντι ανακάλυψε την κρυμμένη φωτογραφική μηχανή, τελικά ο Μαστοράκης κατάφερε να διαφύγει από τον Σκορπιό. Πίσω στην Αθήνα, η αστυνομία κατάσχεσε τα αρνητικά των φωτογραφιών και το σχετικό αποκλειστικό ρεπορτάζ δημοσιεύτηκε λογοκριμένο.Nemesis: The True Story of Aristotle Onassis - Peter Evans, William Morrow Paperbacks ISBN 9780060580544, σελίδα 204 Παρ' όλα αυτά, η αποκλειστική είδηση του επικείμενου γάμου Ωνάση–Τζάκι πρωτοδημοσιεύτηκε σε εκείνο το αποκλειστικό ρεπορτάζ.

Ραδιόφωνο
Την ίδια εποχή ο Μαστοράκης εργάστηκε στο κρατικό ραδιόφωνο ως παραγωγός εκπομπών για ξένη μουσική.Μάνατζερ & άλλοι (1960–1970) Οργάνωσε την επεισοδιακή συναυλία των Rolling Stones στο γήπεδο του Παναθηναϊκού στη Λεωφόρο Αλεξάνδρας, τέσσερις μέρες πριν τη Χούντα της 21ης Απριλίου 1967. Ο Μαστοράκης ήταν ο στιχουργός και ο παραγωγός των Forminx, του διάσημου pop-group των 60s, στο οποίο ξεκίνησε την καριέρα του ως συνθέτης και keyboard player ο Βαγγέλης Παπαθανασίου.The Forminx With Nick Mastorakis – Ah! Say Yeah / Elephant Twist

Τηλεόραση
Ο Μαστοράκης έπαιξε σημαντικό ρόλο στη δημιουργία της ελληνικής τηλεόρασης και εργάστηκε σε αυτή από το 1966 έως το 1973. Ήταν επίσης συγγραφέας και σκηνοθέτης σε πολλές τηλεοπτικές σειρές με χαρακτηριστικό παράδειγμα την πρώτη ελληνική σειρά επιστημονικής φαντασίας Η συνωμοσία της σιωπής.

Χούντα - συνέντευξη μετά τα γεγονότα του Πολυτεχνείου
Σε φύλλο του περιοδικού του Μοντέρνοι Ρυθμοί που κυκλοφόρησε λίγες μέρες μετά από το πραξικόπημα, στις 10/5/1967, ο Μαστοράκης εξυμνούσε το δικτατορικό καθεστώς.Εφημερίδα των Συντακτών, 18.09.2020, Ο διαφημιστής της χούντας τώρα διαφημίζει τον Άλιμο, Δημήτρης Ψαρράς

Στις 24 Νοεμβρίου 1973, λίγες μέρες μετά τα γεγονότα της εξέγερσης του Πολυτεχνείου, ο Μαστοράκης πήρε συνέντευξη από ομάδα φοιτητών που συμμετείχαν στην εξέγερση και βρίσκονταν κρατούμενοι στο ΚΕΒΟΠ. Είναι μια κίνηση για την οποία κατηγορείται ακόμα και στις μέρες μας από πολλούς, ακόμα και ως όργανο της Χούντας. Ο ίδιος προβάλλει ως αιτιολογία, σε συνέντευξή του στο περιοδικό Life & Style, τον ισχυρισμό ότι είχε δεχτεί παρότρυνση γι' αυτό από τον εξόριστο Τάκη Λαμπρία, έμπιστο φίλο του Καραμανλή.Περιοδικό "Life & Style", εκδόσεις Λυμπέρη, τεύχος Αυγούστου 2012 Μετά την προβολή της εκπομπής, οι συμμετέχοντες φοιτητές μεταφέρθηκαν στο ΕΑΤ-ΕΣΑ και βασανίστηκαν από το χουντικό καθεστώς.Προκαλεί ο Μαστοράκης - Δελτίο Ειδήσεων Star Channel

Μετά την χούντα-παρόν
Μετά την πτώση της χούντας ο Μαστοράκης εργάστηκε στην Αγγλία και την Αμερική ως σκηνοθέτης και ως παραγωγός κινηματογραφικών ταινιών. Ήταν ο σεναριογράφος της ταινίας του Άντονι Κουίν Ο Έλληνας μεγιστάνας με συμπρωταγωνίστρια τη Ζακλίν Μπισέ, μια ταινία βασισμένη στην ταραχώδη ζωή του Αριστοτέλη Ωνάση. Κατόπιν εγκαταστάθηκε στο Λος Άντζελες όπου έγραψε, σκηνοθέτησε και έκανε την παραγωγή σε ταινίες.

Επέστρεψε στην Ελλάδα το 1989 και εργάστηκε στον τηλεοπτικό σταθμό ΑΝΤ1. Αποχώρησε από εκεί το 1993 για να στήσει τον τηλεοπτικό σταθμό Star Channel. Το 1995 έφτιαξε τον classic rock ραδιοφωνικό σταθμό Radio Gold και μέχρι σήμερα εργάζεται σε κινηματογραφικά και τηλεοπτικά projects σε Αμερική και Ελλάδα.

Φιλμογραφία
Κινηματογραφικές ταινίες
Island of Death (1975)
Death Has Blue Eyes (1976)
Ο Έλληνας μεγιστάνας (1978)
Blood Tide (1982)
Blind Date (1984)
The Next One (1984)
Sky High (1986)
The Zero Boys (1986)
Terminal Exposure (1987)
The Wind (1987)
Glitch (1988)
Nightmare at Noon (1988)
Ninja Academy (1988)
Bloodstone (1988)
Darkroom (1988)
Grandmother's House (1989)
Hired to Kill (1990)
In the Cold of the Night (1990)
The Naked Truth (1992)
.com for Murder (2002)

Τηλεοπτικές σειρές
Ο σπαγγοραμένος (1971) 
Αξιωματικός υπηρεσίας (1972) 
Η ταβέρνα (1972) 
Η συνωμοσία της σιωπής (1973) 
Εισβολή από άλλο πλανήτη (1979) 
Καληνύχτα μαμά (1996) 
Χωρισμένοι με παιδιά (1996)

Παραπομπές

Κατηγορία:Έλληνες σκηνοθέτες
Κατηγορία:Έλληνες παρουσιαστές
Κατηγορία:Έλληνες δημοσιογράφοι του 20ού αιώνα
Κατηγορία:Έλληνες μοντέρ
Κατηγορία:Έλληνες τηλεοπτικοί παραγωγοί
Κατηγορία:Χούντα των Συνταγματαρχών